परीक्षा के पूर्व प्रोफेसर साहब ने मोहिनी को खूब ट्रेण्ड किया। मोहिनी भी आश्वस्त थी- अपने भविष्य के प्रति। यह बताना तो यहां पर कठिन है कि मोहिनी ने परीक्षा के पूर्व कितना पढ़ा-लिखा, क्योंकि पिछला एक महीना तो उसने प्रोफेसर के संसर्ग में बिताया है, और विद्वानों का संसर्ग प्रतिभा को चमका तो देता ही है। पर इतना अवश्य है कि इस विशेष अभियान में प्रोफेसर और मोहिनी- दोनों एक दूसरे के इतिहास, भूगोल, समाजशास्त्र, संगीत, साहित्य और रूप-रस-गंध-लय-ताल-सुर-छंद आदि से भली-भांति एकसार हो गए। सारी संभावनाएं उन्होंने तलाश डालीं और नित नवीन अनुभव प्राप्त किए। हालांकि जाने कितना अभी भी अधूरा-अनचीन्हा लगता- दोनों को- जिस पर भविष्य में गहन शोध अपेक्षित है।